b"\n_START_ARTICLE_\nAloe vera\n_START_SECTION_\nSinonimi\n_START_PARAGRAPH_\nKot sinonimi se pojavljajo imena: Aloe barbadensis Mill.,_NEWLINE_Aloe indica Royle,_NEWLINE_Aloe perfoliata L. var. vera_NEWLINE_Aloe vulgaris Lam._NEWLINE_Aloe massawana Reynolds in_NEWLINE_Aloe vera var. officinalis (Forssk.) Baker_NEWLINE_V nekaterih virih se forma A. vera z belimi pegami opisuje kot Aloe vera var. chinensis oz. Aloe chinensis Steud. V sredozemlju je znana kot Aloe vulgaris, v Indiji pa kot Aloe vera.\n_START_SECTION_\nDoma\xc4\x8da imena\n_START_PARAGRAPH_\nA. vera ima precej doma\xc4\x8dih imen: zdravilna aloja, drevesasta aloja, krokodilov jezik, kitajska aloja, indijska aloja, prava aloja, barbado\xc5\xa1ka aloja, \xc4\x8dude\xc5\xbena rastlina, First aid plant (am), Wand of heaven (am)\n_START_SECTION_\nOpis rastline\n_START_PARAGRAPH_\nA. vera je do meter visok grm z odebeljenim so\xc4\x8dnim steblom. Listi so \xc5\xa1iroki, zadebeljeni, temno zeleni z rahlim sivkastim poprhom, brez svetlih peg na povr\xc5\xa1ini in topimi bodicami na robovih listov. Na mo\xc4\x8dnem soncu listi porumenijo, konice listov pa se lahko osu\xc5\xa1ijo. Cvetno steblo zraste spomladi, je golo, meri pol metra v vi\xc5\xa1ino in nosi vise\xc4\x8de rde\xc4\x8dkaste, nekaj centimetrov dolge cevaste cvetove. Kot druge vrste aloj tudi ta raste v so\xc5\xbeitju z drevesnimi glivami, ki na koreninah simbioti\xc4\x8dno pomagajo rastlini pri razkrajanju in absorbciji mineralnih snovi. (:\n_START_SECTION_\nZgodovina\n_START_PARAGRAPH_\nAlojo naj bi uporabljali \xc5\xbee Sumerci in Egip\xc4\x8dani 4000 let pr. n. \xc5\xa1t. Prvi zapis o aloji je egip\xc4\x8danski papirus iz \xc4\x8dasa 1550 let pred na\xc5\xa1im \xc5\xa1tetjem. Stari Egip\xc4\x8dani so jo baje uporabljali kot losion za nego ko\xc5\xbee. Imenovali so jo 'rastlina nesmrtnosti'._NEWLINE_Rimljani so alojo poznali in jo uporabljali kot zmes, znano pod imenom hiera picra. V pripravku so bili aloja, mastiks (di\xc5\xa1e\xc4\x8da smola iz drevesa Pistacia lentiscus var. chia), cimet, \xc5\xbeafran, azarum (eteri\xc4\x8dno olje iz nekaterih vrst kopitnika Asarum sp.) in nekaj drugih di\xc5\xa1avnic. K temu so lahko dodali \xc5\xa1e med. Tak pripravek naj bi deloval rahlo odvajalno, izbolj\xc5\xa1eval prebavo in dobro vplival na splo\xc5\xa1no po\xc4\x8dutje._NEWLINE_Okoli 600 let pred na\xc5\xa1im \xc5\xa1tetjem se je raz\xc5\xa1irila na vzhod v Arabijo, Perzijo in Indijo. Arabci so jo poznali pod imenom 'pu\xc5\xa1\xc4\x8davska lilija'. Iz alojinih listov so stiskali sok in gel ter ga shranjevali v bor\xc5\xa1ah iz kozje ko\xc5\xbee. Alojino ka\xc5\xa1o so su\xc5\xa1ili na soncu in zmleli v prah._NEWLINE_Pet stoletij pred na\xc5\xa1im \xc5\xa1tetjem so alojo gojili na Sokotri in jo prodajali na daljni vzhod prav do Malezije in Kitajske. Hindujci so jo imenovali tihi zdravilec, kitajski zdravilci pa so jo poznali kot zdravilo ravnovesja. Baje je Aleksander Veliki ravno zaradi planta\xc5\xbe aloje osvojil Sokotro in aloje uporabljal za zdravljenje svojih vojakov._NEWLINE_Grki in Rimljani so uporabljali alojo za zdravljenje ran. Aloja je omenjena \xc5\xbetudi v novi zavezi Biblije (Jo\xc5\xbeef 19:39-40 ... in pri\xc5\xa1\xc5\xa1el je prvi tudi Nikodem k Jezusu pono\xc4\x8di in prinesel mire in aloje...) vendar ni jasno, ali se gre za Aloe vera ali kak\xc5\xa1no drugo vrsto aloje._NEWLINE_Od 5. do 16. stoletja so rumen sok aloje uporabljali kot odvajalo._NEWLINE_Podobne pripravke kot rimljani so z manj\xc5\xa1imi spremembami in pod razli\xc4\x8dnimi imeni uporabljali \xc5\xa1e cel srednji vek. Edimbur\xc5\xa1ka farmakopeja opisuje me\xc5\xa1anico pod imenom 'pilulae communes'. Tudi znani zdravnik Paracelsus (1493-1541) je \xc4\x8dislal zdravilno mo\xc4\x8d alojinega pripravka elixir proprietatus, ki naj bi uravnaval prehodnost \xc4\x8drevesja in tako podalj\xc5\xa1eval \xc5\xbeivljenje._NEWLINE_Kdaj je zdravilna aloja pri\xc5\xa1la v Ameriko, ni znano, uporabljali pa naj bi jo \xc5\xbee Maji v Jukatanu. Poleg uporabe v doma\xc4\x8dem zdravilstvu naj bi jo uporabljale tudi \xc5\xbeenske za nego ko\xc5\xbee, grenak okus skorje pa so uporabljale za odvra\xc4\x8danje otrok od dojenja. Aloja se je zelo raz\xc5\xa1irila po Floridi, kjer so jo uporabljali tudi Seminoli._NEWLINE_Dioskorides je v svojem 'Gr\xc5\xa1kem herbariju' opisal zdravilne lastnosti Aloe vera. Priporo\xc4\x8dal jo je za zdravljenje suhe ko\xc5\xbee, alergij, ran, hemeroidov, vnetij in udarnin. Dioskoridesovo pisanje je potrdil tudi zdravnik Plinij starej\xc5\xa1i v svojem delu Zgodovina rastlin._NEWLINE_V petnajstem stoletju so \xc5\xa1panski jezuiti na\xc5\xa1li stare gr\xc5\xa1ke zapise in raz\xc5\xa1irili znanje o Aloe vera po \xc5\xa0paniji, kasneje pa so jo zanesli tudi v novi svet. V naslednjih stoletjih se je na Aloe vera pozabilo, uporabljala se je predvsem kot mo\xc4\x8dno odvajalo. Ker je v taki obliki uporaba tvegana, se je Aloe vera prijel slab sloves. Ve\xc4\x8dina starih metod je namre\xc4\x8d vklju\xc4\x8devala uporabo celih listov s skorjo, ki vsebuje alkaloid aloin. Moderna medicina je Aloe vera potisnila na stran, dokler se v sredini dvajsetega stoletja ni uveljavila uporaba sredice listov brez aloina in konzerviranje soka.\n_START_SECTION_\nKemijska sestava aloje\n_START_PARAGRAPH_\nZdravilne lastnosti aloje pripisujejo polisaharidom, antrakinonom in lecitinom, Vitamin A, E, B12 ter C.\n_START_SECTION_\nUporaba\n_START_PARAGRAPH_\nAloe vera, Aloe arborescens in druge zdravilne aloje imajo so\xc4\x8dne liste, iz katerih se prodobiva zdravilni alojin sok. Uporabna je nekaj let stara rastlina, iz listov pa izlo\xc4\x8dijo alojin sok, gel in smolo. Rumenkasta alojina smola se nahaja v zgornji plasti listov in vsebuje precej alkaloida aloina, ki deluje odvajalno. Ve\xc4\x8dinoma se uporablja mehka sredica, iz katere se iztisne sok, ki se hitro kvari, zato se za doma\xc4\x8do uporabo pripravlja sve\xc5\xbe. S pasterizacijo ali z uporabo konzervansov se trajnost soka sicer pove\xc4\x8da, vendar sok izgubi nekaj zdravilne vrednosti._NEWLINE_Aloe Vera vsebuje poleg zdravilnih sestavin tudi precej hranilnih snovi, kar je morda delno vzrok za pospe\xc5\xa1itev okrevanja po operativnih posegih. Zdravilni u\xc4\x8dinek aloje ni omejen samo na ko\xc5\xbene po\xc5\xa1kodbe, mehurje, pike insektov, glivi\xc4\x8dna vnetja, ozebline, son\xc4\x8dne opekline in podobne po\xc5\xa1kodbe, ampak ka\xc5\xbee tudi izbolj\xc5\xa1anje alergijskih reakcij, herpesa, aken, rozaceje, psoriaze in ekcema. Poleg zunanje uporabe se lahko uporablja tudi oralno, vendar bolniki zaradi grenkega okusa pogosto uporabijo komercialne pripravke brez grenkega aloina. Ti pripravki so po izku\xc5\xa1njah uporabnikov manj u\xc4\x8dinkoviti, predvsem pa sorazmerno dragi, zato se vra\xc4\x8dajo na uporabo sve\xc5\xbee rastline.\n_START_SECTION_\nUporaba v kozmetiki\n_START_PARAGRAPH_\nKomercialno se aloja predeluje predvsem v kozmeti\xc4\x8dni industriji v oblike pilul, sprejev, losionov, napitkov, \xc5\xbeelejev in krem. Predelava aloje v koncentrat in kasnej\xc5\xa1e skladi\xc5\xa1\xc4\x8denje ter uporaba predstavljajo za industrijo kar zahteven postopek, saj brez konzervansov v koncentratih hitro zrastejo glivice."